text: Chikane mod familie
  24 marts 2013 kl. 16.22
  En familie i Vejen er godt træt af at blive chikaneret. I nat blev deres postkasse sprængt i luften for tredje gang på et år.
  Postkassen var helt smadret i morges. Familien har opsat overvågningsvideo efter chikanerierne begyndte.
  På billederne fra i nat kan man se hvordan et kraftigt kanonslag bliver anbragt i postkassen af en ukendt mand. Udover ødelæggelsen af postkassen har familien også fået skåret dæk op på deres bil to gange, og en haveflise er blevet kastet ind igennem deres vindue.
  Familien kender ikke manden, som ses på videoerne, og de har ikke nogen fjender. Derfor forstår de ikke hvad meningen er med chikanen.
  